ANALYSE Efter over 5.900 bomber er IS lige stærk | Udland | DR
Det er et år siden, USA og koalitionens krig mod IS begyndte i Irak, der siden blev udvidet til Syrien. I dag er vi lige vidt. Puk Damsgård analyserer hvorfor.
IS er en regulær hær, en effektiv administrativ enhed, der indkræver skatter, sætter lærernes lønninger i vejret og tiltrækker syriske forretningsmænd, der kan sælge tonsvis af firehjulstrækkere i Raqqa, skriver Puk Damsgård. (Foto: STRINGER © Scanpix)
Af Puk Damsgård - mellemøstkorrespondent - Kairo
09. aug. 2015 kl. 12.30
Da amerikanske styrker i nullerne forsøgte at bekæmpe det militante sunnioprør, der var opstået efter afsættelsen af Iraks diktator, Saddam Hussein, fik offentligheden gennem pressemeddelelser tit at vide, at USA havde dræbt den ene eller anden “vigtige seniorleder”. Amerikanerne introducerede endda et kortspil med 55 kort, der hver symboliserede højtstående folk i det gamle regime, de gerne ville have på kornet.
Læs også:Knap en kvart million meldes nu dræbt i Syrien
Lad os så springe til nutiden - et år efter at USA’s og koalitionens krig mod IS begyndte. Flere vestlige lande herunder Danmark blev tvunget tilbage til Irak, som de ellers forlod i 2011, for at bombe IS-stillinger, materiel og indtægtskilder.
IS har måttet trække sig fra byer som Kobane i Syrien og Tikrit i Irak - mens de til gengæld har erobret provinshovedstaden Ramadi i Irak og Palmyra i Syrien. Amerikanske efterretninger taler om en stilstand i krigen, da det ikke er nogen milepæl at fjerne IS fra én by, mens de indtager en anden by, hvilket grundlæggende er det, der er sket det seneste år. Mere end 5.900 bomber er smidt i en krig, der har kostet mindst 3,5 milliarder dollar.
Et Islamisk Stat-flag vajer på taget af The Roman Theatre i byen Palmyra i Syrien. IS har indtaget den 2000 år gamle by, der er på UNESCOs Verdensarvsliste. (Foto: -)
De samfund, koalitionen - og IS - opererer i, er politiske og økonomiske ruiner og kriminaliserede samfund, hvilket gør det problematisk at tale om tilbagevenden og genopbygning efter erobringer.
Politikerne, medierne og befolkningerne i koalitionslandene - lad os bare tage os selv i Danmark som eksempel - bruger mere tid på at svælge i og fordømme IS’ brutalitet, skræmmekampagner og propagandavideoer end at prøve at forstå organisationens andre sider - dens snilde, politiske tæft og kontekst i de områder, hvor den vinder frem.
Vi gør det selv på DR, når vi rapporterer ved at reducere IS til en “terrororganisation”, mens IS er en regulær hær, en effektiv administrativ enhed, der indkræver skatter, sætter lærernes lønninger i vejret og tiltrækker syriske forretningsmænd, der kan sælge tonsvis af firehjulstrækkere i Raqqa. Samtidig er det en politisk spiller, der bedriver politik og har politiske standpunkter - ved siden af sin religiøse ekstremisme, som vi ikke kan komme uden om, men som skygger for at se IS i en bredere og mere præcis kontekst.
Læs også:USA fortsætter intensive bombardementer af Islamisk Stat
Det er også interessant, at kidnapperne, der var medlemmer af IS - nogle endda højtstående under al-Baghdadi og på USA’s liste over terrorister - enten var et produkt af kaoset og amerikanernes afbaathificering af Irak, fordi de var tidligere Baath-folk og soldater under Saddam Hussein, eller af fængselsophold og undertrykkelse under Syriens diktator Assad - hvis de da ikke var fra vores egne samfund i Europa. IS-medlemmerne, og især de højtstående, er et produkt af politiske forhold i Irak og Syrien, og ikke i udgangspunktet religiøse, fanatiske miljøer.
Derfor har de også nemt ved at vinde frem i visse miljøer i Irak og Syrien - og blive der og manifestere sig som et alternativ til eksisterende politiske regimer i landene. Derfor er det ikke enheder, der er distanceret fra civilbefolkningen eller lokalmiljøet i for eksempel Mosul, som blot kan bombes og da forsvinde. Lokalmiljøet, de findes i, er ikke i udgangspunktet optaget af fanatisk islam, men af politiske forandringer og reformer. Det er der, de langsigtede løsninger ligger - at reformere samfundene, så der ikke findes plads til alternativer som IS.
Læs også:USA vil beskytte syriske oprørere fra luften
Irakiske sikkerhedsstyrker holder en islamistisk stat flag, som de har trukket ned på University of Anbar, i Anbar-provinsen den 26. juli 2015. (Foto: stringer/Iraq © (c) Scanpix)
Læs også:DR i Irak: Kampen mod Islamisk Stat efterlader byer i ruiner